《从道益声自清江送至樟镇别后书怀》
宋代·罗公升

故人难合并，贫路惜羁旅。孤蓬远追送，未怯危路阻。

当年滕王城，跌宕欣得侣。朱颜侮华发，笑口失愁绪。

那知更世故，侠客变处女。西风凄破帽，细雨杂参语。

羽书虽云急，飞斝未忍去。嗟予百忧集，俯仰辄龃龉。

萧然一匏笠，四海莫我处。断崖挥手处，别意写双橹。

夜阑江树摇，尚想客凝伫。

作者简介：罗公升，字时翁，一字沧洲，永丰（今属江西）人。宋末以军功授本县尉。大父开礼从文天祥勤王，兵败被执，不食死。宋亡，倾资北游燕、赵，与宋宗室赵孟荣等图恢复，不果。回乡隐居以终。有《无名集》、《还山稿》、《抗尘集》、《痴业集》、《北行卷》等，后人合为《沧洲集》五卷。事见本集附录刘辰翁《宋贞士罗沧洲先生诗叙》，清同治《永丰县志》卷二四有传。　罗公升诗，以清金氏文瑞楼钞《宋人小集六十八种·宋贞士罗沧洲先生集》为底本，校以影印文渊阁《四库全书·宋百家诗存·沧洲集》（简称四库本）。